Ja-siden har mistet enhver form for troværdighed alene ved ikke at skrive et dansk forbehold over for en fælles asyl- og indvandringspolitik i EU ind i loven, vi skal stemme om den 3. december.

De tre ja-partier Venstre, Socialdemokraterne og Det Konservative Folkeparti har omtrent samme grad af troværdighed som den græske regering, når den påstår at ville indfri kravene til besparelser, altså sådan ca. ingen troværdighed overhovedet.

Der tre partier har højt og helligt lovet, at en eventuel dansk deltagelse i EU’s fælles asyl- og indvandringspolitik først kan ske efter endnu en folkeafstemning. Med pinlig patos har statsministeren udtalt, at ”solen brænder ud”, før vi bliver en del af EUs asylpolitik uden en ny folkeafstemning.

Men hvorfor da ikke stole på manden med landets mest magtfulde embede? Og hvorfor ikke stole på lederen af folketingets største parti og det ledende oppositionsparti, Mette Frederiksen?

Det er der en meget enkel grund til: Hvis de tre partier havde ment det alvorligt, havde de indskrevet i loven, vi skal stemme om den 3. december, at asyl- og indvandringsspørgsmålet er undtaget fra ophævelsen af retsforbeholdet, hvis det bliver et ja. Men det er ikke sket. Læs hvad juraprofessor Peter Pagh fra Københavns Universitet bl.a. har at sige:

”Lovteksten siger, at vi overgiver kompetence til EU på hele det retslige område - inklusiv asylområdet. Hvis man ønsker at give en garanti for, at asylpolitikken ikke skal med, så skal man ændre lovteksten. Man skal bare skrive, at kompetencen overgives med undtagelse af de to traktatbestemmelser om asyl- og indvandring. Så er det klaret.”

Så nemt havde det været at vise, at man virkelig mener det fra de tre partiers side. Det skete ikke, og sandheden er derfor langt snarere den, at ja-politikerne ønsker sig helt frie hænder, hvor de uden om det danske folk kan beslutte sig for ved simpelt flertal i folketinget at tilslutte Danmark en fælles asyl- og indvandringspolitik i EU.

Vi har virkelig i vor generation de mest upålidelige og ryggesløse politikere siden grundlovens indførelse i 1849.

Man kan ikke være i tvivl om, at man skal stemme nej den 3. december.